Anno Domini millesimo quadringentesimo decimo, statuta sunt haec apud Cistercium in Cisterciensis Ordinis Capitulo generali. ORATIONES. 1.  Pro sanctissimo in Christo patre ac domino domino Ioanne divina Providentia Papa XXIII, nunc gratias Altissimo universalem Ecclesiam gubernante, et pro dominis cardinalibus… *etc. ut in anno* 1401. 2.  Pro serenissimo… *etc. ut in anno* 1401. 3.  Pro burgensibus… *etc. ut in anno* 1401. 4.  Pro pace… *etc. ut in anno* 1401. 5.  Pro felicis… *etc. ut in anno* 1401. [DIFFINITIONES GENERALES]. 6.  Editas anno praeterito in generali Capitulo diffinitiones omnes et singulas ratificat et approbat praesens Capitulum generale pariter et *confirmat.* 7.  Item, cum Ordo noster*…**etc. ut in anno praeced*. 8.  Attendens generale Capitulum viarum discrimina et locorum distantias in diversis mundi partibus ubi nostri Ordinis… *etc. ut in anno praecedenti, n°* 41, *adduntur tamen vel mutantur sequentia* : in Suevia, Bavaria, et Franconia, abbatem de Lankheim ; … In Anglia, abbatem de Hayles in provincia Cantuariensi et abbatem de Melsa in provincia Eboracensi. In regno Scotiae, abbatem de Melros. Dans et concedens, *etc…* 9.  Ad requestam… *etc. ut in anno* 1406, *n° 8*. [DIFFINITIONES SPECIALES]. 10.  Compassivae miserationis oculos ad paupertatis angustias monasterii Fontis Sanctae Mariae in Sar quod propriis redditibus, obstantibus guerris et aliis infortuniis quibus gravissime opprimitur, nullatenus sustentari valet, de *Cedelicz* et de Aula regia monasteriorum abbatibus committitur quod si de paupertate antedicta eisdem legitime constiterit, vendendi de silvis coeduis et non coeduis eiusdem monasterii licentiam concedant, auctoritate Capituli generalis, prout eis visum fuerit opportunum, proviso quod pecunia de venditione huiusmodi silvarum habenda in aedificiorum reparationem debitorumque solutionem et non in usus alios convertatur. 11.  Abbatibus regni Bohemiae propter distantiam loci et viarum discrimina Capitulum generale concedit licentiam remanendi a dicto generali Capitulo usque ad tres annos, dum tamen unus aut duo ipsorum annis singulis cum contributionibus et excusationibus aliorum venire non omittant. 12.  Eodem modo concedit de Doberan et de Puro campo monasteriorum abbatibus usque ad decennium. 13.  Capitulum generale certis et rationabilibus ex causis permotum abbatem de Doberan a missione scolaris ad quodcumque Ordinis generale studium usque ad quinquennium habet favorabiliter excusatum. 14.  Abbati de Novo campo committit Capitulum generale, quod si sibi constiterit translationes et permutationes villarum et agrorum spectantium ad monasterium de Doberan per abbatem dicti loci fiendarum, fore dicto monasterio de Doberan utiles, confirmet, ratificet et approbet auctoritate Capituli generalis. 15.  Ad idem fiat pro domino Claraevallis, et dantur iudices de Morimundo, de Regalimonte, Ursicampo, s. th. pr., de Crista, de Quinciaco, monasteriorum abbates. 16.  Ad idem fiat pro domino Morimundi, et dantur iudices de Caroloco, de Campo et de Ebraco monasteriorum abbates. 17.  Ad idem pro domino abbate de Chasseignia, et datur iudex abbas Sancti Sulpitii. 18.  De Novocampo et de Buconia monasteriorum abbatibus committit Capitulum generale, quatinus cum dominus abbas Doberanensis asserit se et monasterium suum a fratre Ioanne olim abbate in Polpelyn multipliciter damnificatum fuisse, partibus evocatis faciat iustitiae complementum, auctoritate praedicti Capituli generalis. 19.  Abbatibus de Purocampo et de Novocampo committit Capitulum generale, quatinus si per fratrem Gosgalchum olim abbatem in Dargun repererint monasterium Doberanense fuisse damnificatum magnis pecuniarum summis, compellant illos de Dargun ad satisfactionem et restitutionem prout fuerit rationis, in plenaria Capituli potestate. 20.  Committitur domino abbati de Sancto Benedicto in Frisia, quatinus dispenset in monasteriis sibi traditis pro reformatione, cum personis illegitimis in Ordine receptis, ut in nostro Ordine remanere valeant, auctoritate Capituli generalis. 21.  Capitulum generale pietatis intuitu considerans tenuitatem et omnimodam paupertatem monasterii Novaecellae, a missione scolaris et a via Capituli per decennium habet dictum abbatem favorabiliter supportatum, dando abbati praefato licentiam renuntiandi honori et oneri monasterii sui, si propter corporis sui debilitatem aut aliam causam rationabilem eidem visum fuerit expedire. Conceditur etiam praefato abbati Novaecellae, Veteriscellae, de Bouch, de Gronenhoghen, de Sycheniis, de Doberluch, de Genna, de Leugu, de Coryn, de Paradiso, de Bleso, et de Velan monasteriorum abbatibus, quatinus ad eorum serenitatem conscientiarum et suorum subditorum habeant potestatem et auctoritatem dispensandi, absolvendi subditos, poenitentibus locum et habitum, tum rehabilitationem restituendi, et talia consimilia faciendi in casibus Capitulo reservatis usque ad decem annos ; confessorem eligendi qui ipsos absolvere valeat a quibuscumque casibus Capitulo reservatis quoties eis fuerit opportunum, in plenaria Capituli et Ordinis potestate. 22.  Patri abbati monasterii de Sycheniis committit generale Capitulum, quatinus si abbatem et conventum de Sycheniis repererit aliquas excommunicationis sententias aut etiam aliquam irregularitatem ratione incarcerationis cuiusdam sacerdotis incurrisse, cum ipsis dispenset et eos absolvat, si et in quantum commode possit fieri, auctoritate Capituli generalis. Si etiam dictus abbas et conventus de Sycheniis aliquam excommunicationem vel irregularitatem participando cum magno quondam ecclesiastico in praefato monasterio, praedictus pater abbas ipsos absolvere valeat auctoritate qua supra. 23.  Dispensatur etiam benigniter cum abbate et conventu de Sycheniis ad quinquennium, ut non teneantur scolarem mittere in quocumque Ordinis studio generali. 24.  Reformationem monasteriorum utriusque sexus regnorum Daniae et Norvegiae committit Capitulum ad triennium et etiam collectionem contributionum abbati de Sora in Dania. 25.  Reformatio et potestas dantur abbati de Alvastro in regno Sueciae. 26.  Reformationem monasterii monialium Stellae Mariae committit generale Capitulum patri abbati et abbati de Doberluch, districte iniungendo, quatinus quam citius poterint ad dictum monasterium se transferant, et quae ibidem corrigenda, reformanda, et emendanda repererint, ad Dei laudem, honorem Ordinis, et populi aedificationem emendent, corrigant et reforment in plenaria Capituli generalis et Ordinis potestate. 27.  De Ebraco, de Lankeim et de Valle Sancti Georgii monasteriorum abbatibus committit generale Capitulum infra duos menses postquam fuerint requisiti, discordiam et dissensionem ortam in monasterio de Alba inter abbatem depositum et abbatem noviter institutum et conventum, discutiant et fine debito terminent in plenaria generalis Capituli et Ordinis potestate. 28.  Ad tollendum conscientiarum scrupulum abbatis et conventus de Cenna formidantium ne sententiam excommunicationis aut irregularitatis participando et communicando cum fratre Nicolao Brugen converso, ac eidem consueta ministrando, incurrerint, dispensationem et absolutionem ipsorum committit generale Capitulum domino abbati Novaecellae, in plenaria Ordinis potestate. 29.  Capitulum generale misericorditer dispensat cum fratre Nicolao Victoris, monacho monasterii de Cenna, ut non obstante quod quadam die absque licentia septa monasterii sit egressus, et quamdam villam ingressus, dicta die ad monasterium tamen reversus, ad omnes nostri Ordinis status et honores valeat promoveri. 30.  Dispensatur etiam cum fratre Martino, monacho monasterii de Cedelitz sacerdote, citra abbatiatum. 31.  Idem fit cum fratre Henrico, monacho et sacerdote dicti monasterii, etiam ad abbatiatum inclusive. 32.  Idem cum fratre Ioanne dicti monasterii, monacho et sacerdote, citra abbatiatum. 33.  Idem cum fratre Procopio, monacho dicti monasterii et sacerdote, usque ad abbatiatum. 34.  Dispensatur super irregularitate cum fratre Theodorico, de monasterio Ruris regii Slesvicensis dioecesis, contracta pro manuum iniectione violenta in quemdam monachum presbyterum, et etiam quod fere per quinquennium habitu religionis dimisso per saeculum evagavit, missasque in tali statu celebravit, ut ad omnes Ordinis status et honores usque ad abbatiatum inclusive valeat promoveri. 35.  Reformationem monasterii de Bonofonte in Vasconia, in quo plura, prout ad Capituli generalis audientiam pervenit, asseritur reformanda, committit generale Capitulum de Grandisilva et de Berdonis monasteriorum abbatibus, eisdem praecipiens et iniungens quatinus ad dictum monasterium personaliter accedant… *etc…* citent abbatem dicti loci personaliter ad proximum Capitulum generale, mittantque statum dicti monasterii ex integro Capitulo memorato. 36.  Attentis gravibus et notoriis debitorum summis, quas monasterium Ursicampi tum pro vacuitate dicti monasterii, tum per occasionem aliorum plurium infortuniorum dicti loci ad praesens inevitabiliter solvere cogitur, vel damnis aliis maioribus et intolerabilibus subiacere, abbati et conventui dicti loci concedit generale Capitulum ut, usque ad valorem centum librarum parisiensium annui redditus ad vitam unius vel duorum coniunctim vel divisim, bona dicti monasterii mobilia et immobilia, vel parte ipsorum impignorare valeant et vendere, prout ad utilitatem dicti monasterii poterunt commodius invenire. 37.  Universos et singulos totius Ordinis abbates in quibuscumque mundi partibus constitutos, ad quos praesentis diffinitionis edictum pervenerit, ad anni immediate sequentis Capitulum generale, in quo quantum cum Deo poterimus, super Ordinis reformatione vacare et intendere dignum erit, Capitulum praesens citat et evocat peremptorie et praecise. Abbates autem Ordinis qui ad praesens Capitulum non venerunt… *etc. ut in anno* 1401, *n° 6*.  Solos autem et dumtaxat abbates infrascriptos : de Fontemorum, de Fonte Danielis, de Claromonte, de Villanova, de Buxeria Andegavensi, de Claritate, de Persenia, de Campania, de Tyronello, de Fontanis albis, de Eleemosyna, de Curia Dei, de Moroliis, de Brolio Grolandi, de Insula Dei, de Chalocheyo, de Gratia Dei, de Albis petris, de Pratea, de Nigro lacu, de Landesio, de Barzella, de Furnesio, de Lioncello, de Fontibus, de Caladia, de Bellanda, de Rievalle, de Salleya, de Rigro, de Ruffordia, de Melsa, de Miravalle, de Holmo, de Bordesleya, de Viculongone, de Cumbromari, de Pypwell, de Ulchollia, de Svynemsobedo, de Sythstodo, de Valle Dei, de Cumba, de Tysbisdom, de Salcioya, de Veteri villa, de Ruth, de Gronenhaghen, de Sychemis, de Dobberluth, de Cenna, de Lenyn, de Coryn, de Paradiso, de Novo Dobberluth, de Velan, de Vallersclare, de Veteri cella, de Longoponte, de Fulcardimonte, de Ygniaco, de Amelungesbornensi, de Reynevelde, de Altacumba, de Altofonte, de Crista, de Clarofonte, de Belloprato in Lotharingia, de Escureyo, de Thela, de Belloprato Belvacensi, de Regalimonte, de Stamedio, de Alpibus, de Claroloco, de Ezenna, de Buch, de Dublomeli, de Sychem, de Sancto Nicolao in Grunenhem salnansi, de Sameritz, de Coryn, de Insula Barrensi, de Henyn, de Benedictione Dei, de Villa longa, de Helnis, de Mortuomari, de Porta, de Lioncello, de Brinnebat, de Alba, de Trizagio, de Sancto Leonardo, de Ebrach, de Fonte salutis, de *Bildhusen,* de Altofonte, de Gratia Sanctae Mariae, de Ebrac, de Vildhusen, de Barbello, de Valle Beatae Mariae, de Insula Reorum, de Plas, de Pomutz, de Altovado, de Sancta Corona, de Vegiado, de Ossetlz, de Zaar, de Aula regia, de Stalio, de Sacrocampo, de Vizobbitz, de Albiniaco, de Alvastro, de Raruy, de Staba, de Rivo Sanctae Mariae, de Novocampo, de Darguini, de Hilda, de Stolp, de Hyddensée, de Ralconia, de Doberan, de Parvocampo, habet favorabiliter excusatos. 38.  Subsidium trium millium librarum parisiensium, quod pro stipendiis dominorum Cistercii et aliorum qui nomine totius Ordinis ad universale Parisius celebratum concilium accesserant impositarum, generale lapsi nuper anni Capitulum exigi et recipi per abbatem Caroliloci et ab eo deputandos, taxatione singulorum monasteriorum sibi consignata, censuerat prout in diffinitione super hoc edita noscitur contineri ; verum quia etiam debite moniti nonnulli abbates et abbatissae quotas sibi per dictum generale Capitulum impositas solvere recusant aut negligunt, excommunicationis sententiam et inobedientiae nefas, idololatriae sceleri comparatum, minime reformidant, praesentes idcirco generale Capitulum abbates de Ré Insula, de Begar, de Relech, de Aureavalle, de Capella Thosan, de Leoncello, de Vallecrescenti, de Stamedio, de Cheseriaco, de Altaripa, et de Thela, necnon abbatissas de Sancto Iusto, de Haus, de Bocheto, de Belloprato Grandimontensi, de Rosen ceterosque abbates et abbatissas Ordinis inter Pyreneos montes et Rheni flumen, Alpes et Oceanum consistentes, praesentis huius diffinitionis tenore monet iterum una vice pro omnibus, quatinus infra sex menses ab hac 13*a* septembris die computandos, quorum duos primos pro primo, secundos duos pro secundo, postremosque duos pro tertio et preremptorio termino et monitione canonica, cuilibet eorum praefigit ipsum generale Capitulum, medietatem quotae suae seu restantis debiti, prout in dicti abbatis Caroliloci processibus viderint contineri. Alteram vero medietatem infra sex alios immediate subsecuturos menses, quorum duo primi pro primo, et ceteri pro ceteris terminis ac monitione canonica sicut prius assignantur, eorum sumptibus propriis praedicto abbati Caroliloci vel ab eo deputatis transmittant integraliter et persolvant. Alioquin praedictum Capitulum in recusantium vel negligentium solvere quemlibet et quamlibet ex nunc pro tunc excommunicationis sententiam fert atque fulminant in hiis scriptis. Auctoritatem absolvendi de et super huiusmodi sententiis, dispensandi quoque super irregularitate et terminos prorogandi, anticipandive concedens abbati praedicto dumtaxat de Caroliloco, et quibus iam commisit aut in posterum commiserit vices suas. 39.  Monitos ex parte domini Caroliloci vel deputatorum ab eodem, qui quotas suas eisdem suisque monasteriis pro viagio Pisano impositas non solverunt, excommunicatos denuntiat Capitulum generale, non monitos monet. 40.  Abbati de Lamilchem, patri monasterii monialium Celithions, committit et iniungit Capitulum generale quatinus si et in quantum iuste, rationabiliter et commode fieri possit, diffinitionem cui praesens annectitur secundum sui tenorem deducat ad effectum. 41.  Commissariis patrum abbatum quorumcumque et quibuscumque inhibet Capitulum generale ne de cetero dent licentiam monialibus cameras particulares habendi vel constituendi de novo. 42.  Certis ex causis permotum Capitulum generale a missione cuiuscumque scolaris ad aliquod studium Ordinis generale abbatem de Campo usque ad biennium habet idem Capitulum generale favorabiliter excusatum. 43.  Desolationi et paupertati monasterii in Valckener, Moguntinae dioecesis, generale Capitulum benigne compatiens a missione scolaris ad quodcumque Ordinis studium generale usque ad immediate sequens triennium habet ipsum favorabiliter excusatum, ac etiam a via Capituli praesentis. 44.  Abbati et conventui monasterii Pietatis Dei prope Cenomacum concedit Capitulum generale quod quasdam maseriam seu maceriam et virgultum sitas prope Cenomacum in censu comitis Cenomacensis, in loco qui Bindusdangui dicitur, contiguas haereditagiis magni Iacobi de Buay, et quibusdam maseriis et virgultis abbatis et conventus praedictorum, quae modici aut nullius valoris ipsis abbati et conventui existunt, prout generale Capitulum est debite informatum per commissarium ad hoc specialiter per idem Capitulum deputatum, ut in emphiteosim perpetuam aut perputationem aliarum rerum tradere seu commutare valeant, prout viderint sibi suoque monasterio et eorum successoribus expedire. 45.  Committitur abbati Regalismontis et magistris regentibus Sancti Bernardi Parisiensis, et eorum cuilibet in solidum, quatinus si repererint abbatem de Curia Dei abbati de Precibus in certa pecuniae summa teneri, ipsum per censuram Ordinis ad satisfactionem plenariam coerceant et compellant. 46.  Dispensatur gratiose per generale Capitulum cum fratre Nicolao de Gorlicz, sacerdote monacho monasterii de Sedlitz, Pragensis dioecesis, ut non obstante apostasia quam temere habitum regularem dimittendo, et per saeculum fere per novem menses cum dimidio discurrens incurrit, valeat ad omnes gradus, status et honores legitimos Ordinis promoveri. 47.  Eodem modo dispensatur cum fratre Andrea de Colonia, monacho monasterii de Sedlitz, eiusdem dioecesis, qui etiam per idem tempus habitu regulari dimisso per saeculum extitit vagabundus. 48.  Abbati de Pelplin in Prussia, propter guerrarum voraginosos impetus viarumque discrimina, ac etiam loci et patriae distantiam, generale Capitulum benigne et favorabiliter concedit licentiam non veniendi ad ipsum Capitulum usque ad 15 annos immediate sequentes, ac de gratia speciali praefatum abbatem suumque monasterium solvendo anno quolibet 15 annorum praedictorum tres florenos, pro totali contributione ipsum suumque monasterium concernente, reddit idem Capitulum quittum et immunem, necnon praefatos abbatem et monasterium propter reddituum et proventuum tenuitatem et aedificiorum desolationem, a missione scolaris durante dicto 15 annorum tempore absolvit penitus et omnimodo. Concedit eidem idem Capitulum ut monachos *sufficientes* et idoneos ante complementum anni probationis recipere valeat, et possit ad professionem de suorum tamen seniorum consilio et assensu. Confidens insuper Capitulum memoratum de saepedicti abbatis probitate et circumspectione provida, concedit eidem auctoritatem dispensandi, absolvendi personas Ordinis, locum et habitum, sine tamen rehabilitatione restituendi, et alia faciendi per annos antedictos in casibus Capitulo reservatis ubi et quoties opportunitas aut necessitas se offerret. Et generaliter habet potestatem tempore supradicto absolvendi conventum suum ab omni vinculo excommunicationis, suspensionis, interdicti et irregularitatis, si in aliquo istorum aliquis vel aliqui tempore schismatis inciderint vel inciderunt, conceditur namque eadem sibi, ut ipse a sententiis et casibus Capitulo reservatis per confessorem quem eliget de monachis suis absolvi valeat auctoritate qua supra. Carnes etiam hospitibus supervenientibus et maxime subditis monasterii in porta et in domibus contiguis aut officiis extra terminos tamen regulares in dicto monasterio valeant ministrari. Dictoque etiam abbati conceditur licentia reservandi secrete peculium sive depositam pecuniam, si quod est vel esse poterit in futurum, maiori tamen bursario et infirmario scientibus et inde unam clavem habentibus ut omnis fraudis et suspicionis materia praecludatur. 49.  Cum fratribus Ioanne sacerdote et Nicolao diacono, monachis monasterii Coryn, dispensatur per generale Capitulum ut non obstante apostasia quam eundo ad saeculum, habitum regularem dimittendo, incurrerunt, ad omnes actus legitimos, officia et dignitates Ordinis, nisi aliud obstet canonicum promoveri valeant et assumi, dignitate tamen abbatiali exclusa. 50.  Eodem modo dispensatur cum fratre Tammone, eiusdem monasterii Coryn monacho, qui non animo apostatandi sed illicentiatus ivit ad saeculum, ut ad omnes, etc. 51.  Abbati monasterii in Pomuk conceditur per generale Capitulum ut propter guerrarum voraginosos impetus, quae proh dolor ! ipsum monasterium oppresserunt, et de die in diem consumunt et opprimunt, a missione scolaris ad quodcumque Ordinis studium generale usque ad sex annos immediate sequentes auctoritate dicti Capituli excusetur. 52.  Senio et valetudini corporali abbatis de Bolbona generale Capitulum compatiens, eumdem a via Capituli generalis usque ad centum et unum annos habet idem Capitulum favorabiliter excusatum. 53.  Abbatibus de Lucella, Basileensis, et de Sancto Urbano Constantiensis dioecesium, committit generale Capitulum quatinus, auditis abbatibus de Salem et de Maris stella, ac etiam abbatissa et conventu sanctimonialium in Selduono super contentis in litteris quibus nostra praesens diffinitio annectitur, facient iustitiae complementum, papalibus et Ordinis institutis in omnibus observatis. 54.  Ad requestam abbatissae et conventus monasterii monialium de Venehughen cum sorore Elisabeth Parlidiven, dicti monasterii moniali, per generale Capitulum dispensatur, ut non obstante quod, generis humani inimico suadente, castitatis propositum violaverit etiam puerperio subsecuto, ad omnes honores, status et dignitates Ordinis, abbatiali dignitate excepta, valeat promoveri. 55.  Ad requestam abbatissae et conventus monasterii monialium de Dorezelle, [cum sorore…] per generale Capitulum dispensatur, ut non obstante quod, generalis humani inimico suadente, castitatis propositum violaverit, etiam puerperio subsecuto, ad omnes honores, status et dignitates Ordinis, praeter abbatialem dignitatem, valeat promoveri. 56.  Abbatibus de Franconia, de Ebraco, de Fonte salutis, de Lankeim, de Vildhosen, de Brumbach, de Speciosa valle, de Thuringia, de Valkeriede, de Valkederode, de Valle Sancti Georgii, de Porta, de Riffenstein, de Lapide Sancti Michaelis, de Redaxhusen, et de Valle Sanctae Mariae, conceditur per generale Capitulum, quatinus attenta distantia locorum viarumque discrimina unum ex praedictis mittendo secum aliorum contributiones et excusationes afferendo anno quolibet usque ad decennium, habet idem Capitulum a via dicti Capituli generalis benigniter excusatos. 57.  Abbati monasterii de Brundulo certis et iustis de causis per generale Capitulum conceditur ad dictum Capitulum usque ad triennium non venire. 58.  Cum fratre Laurentio converso monasterii de Doberan ad requestam abbatis dicti loci per generale Capitulum dispensatur, ut non obstante homicidio per ipsum generis humani suadente inimico perpetrato, de quo tamen per Summum Pontificem fuit absolutus, ad gradum suum promoveri valeat. 59.  Conceditur etiam eidem auctoritate dicti Capituli, dicto trium annorum tempore durante, potestas dispensandi, absolvendi subditos suos poenitentes, locum et habitum, sine tamen rehabilitatione restituendi, et alia similia faciendi in casibus Capitulo reservatis, ubi necessitas vel evidens congruitas postulabunt. 60.  Capitulum generale iustis et rationabilibus de causis abbatem Sancti Benedicti in Frisia a via Capituli generalis et a missione scolaris ad quodcumque studium usque ad triennium immediate sequens, dum tamen anno quolibet contributiones suas mittat, habet idem Capitulum favorabiliter excusatum. 61.  Abbati de Veterimonte conceditur per Capitulum generale, quatinus cum fratribus Ioanne et Ghobelino, sacerdotibus et monachis suis, non obstante quod unus ipsorum per annum in saeculo, alius vero per biennium habitu regulari dimisso steterant, sententiam excommunicationis et irregularitatis incurrendo, dispensare valeat, si et quando videbitur expediens, auctoritate dicti Capituli generalis. 62.  Cum fratre Tymo, sacerdote et monacho monasterii Puricampi, dispensatur per generale Capitulum, ut non obstante quod per unam noctem illicentiatus extra monasterii septa semel pernoctaverit, ad omnes actus legitimos, gradus, honores et dignitates Ordinis valeat promoveri. 63.  Abbati Sancti Benedicti in Frisia conceditur per generale Capitulum quatinus monasterium in Middebolda dioecesi, quod, proh dolor ! per incendium ad extremae desolationis exterminium deductum est, quod vix aut numquam restaurari poterit, monasterio monialium in Yesse, (Trecensis) [Traiectensis] dioecesis, abbati Claraevallis immediate subiectum unire possit et valeat, auctoritate dicti Capituli generalis. 64.  Abbati Bonaevallis Viennensis, patri abbati monasterii Vallismagnae, Agatensis dioecesis, committit generale Capitulum, quatinus contenta in litteris quibus praesens diffinito annectitur, diligenter examinet et visitet, confirmet vel infirmet, aut alias provideat secundum rectam et sanam conscientiam, papaliaque et Ordinis instituta, auctoritate dicti Capituli generalis. 65.  Abbati monasterii de Moroliis praecipitur per generale Capitulum, quatinus si repererit abbatem et monasterium de Gratia Dei per legitima documenta abbati et monasterio Beatae Mariae de Charone teneri in summa ducentorum quinquaginta scutorum, duabus tasseis argenteis et decem oneratis bladi, ad satisfaciendum eidem de Charone praefatos abbatem et monasterium de Gratia Dei coerceat et compellat, auctoritate dicti Capituli generalis. 66.  Ad requestam abbatis de Fonteneto, s. th. pr., Capitulum generale citat et citari praecipit per quemcumque abbatem seu officiarium Ordinis, qui super hoc requisitus fuerit, abbatem Eschalleyarum ad immediate sequens Capitulum generale, videlicet ad secundam diem ipsius Capituli, et hoc peremptorie et praecise ac sub excommunicationis sententiae poena, petitionibus praefati de Fonteneto quod iustum fuerit responsurus, cum intimatione quod, sive comparuerit sive non, contra ipsum procedetur prout fuerit rationis. 67.  De Columba et de Albigniaco monasteriorum abbatibus et eorum cuilibet in solidum committitur per generale Capitulum quatinus, si repererint abbatem de Dalone abbati de Grossobosco in aliquo teneri, ad satisfaciendum eidem de Grossobosco praefatum de Dalone compellant, auctoritate dicti Capituli generalis. 68.  Dispensatur gratiose per generale Capitulum cum fratribus videlicet Ioanne Goupil et Ioanne Jeuberdi, sacerdotibus monasterii de Pietate Dei monachis expresse professis, ut non obstante quod per duos menses vel circiter habitu regulari dimisso apostataverint, ad omnes actus legitimos, officia et dignitates Ordinis etiam abbatiatum assumi valeant. 69.  Conceditur abbati de Oliva in Prussia quod cum suum monasterium importabilibus guerrarum oneribus et pene extremae ruinae sit expositum, ut a via Capituli usque ad decennium maneat excusatus. Item, quod idem habeat potestatem dispensandi sive absolvendi conventum suum a casibus Capitulo reservatis. Et etiam eligendi confessorem de monachis suis, qui ipsum absolvere valeat, decennii tempore durante, a sententiis et casibus praetactis, absolvendique personas Ordinis, locum et habitum, sine tamen rehabilitatione, restituendi, simili modo confert dictum Capitulum eidem abbati plenariam potestatem. 70.  De Camberone et de Bodello monasteriorum abbatibus committitur, quatinus si repererint abbatissam et conventum Vallis ducis, Leodiensis dioecesis, abbatissae et conventui de Parco dominarum pridem dictum in summa et quantitate 19 modiorum avenae mensurae Lovaniensis, necnon in 50 solidis monetae usuatae, iuste et rationabiliter teneri, partibus hinc inde auditis, facient iustitiae complementum in plenaria Ordinis potestate. 71.  Abbati monasterii de Pomuk conceditur per generale Capitulum, quatinus certis de causis ipsum Capitulum moventibus, usque ad sex annos immediate secuturos ad ipsum Capitulum non veniat, nec ad quodcumque studium generale Ordinis scolarem dicto tempore sex annorum durante mittere nullo modo teneantur. 72.  Domino Claraevallis, s. th. pr., ac abbatibus de Igniaco et de Valleclara, seu alteri eorumdem committitur per generale Capitulum, quatinus per censuram Ordinis et alia iuris remedia omnes personas Ordinis sexus utriusque, quas monasterio Longipontis vel personis ipsius teneri vel efficaciter obligatas esse repererint per litteras vel alia documenta legitima, ad satisfactionem plenariam coerceant et compellant. 73.  Abbati in Valkalderode, patri abbati ac etiam abbatibus in Porta et in Valle Sancti Georgii committitur in plenaria Ordinis potestate, quatinus si contenta in litteris quibus praesens diffinitio annectitur, repererint fore vera, abbatem deponent et perpetuo carceri mancipent, invocato ad hoc, si opus sit, auxilio iudicum ecclesiasticorum et etiam brachii saecularis. 74.  Abbati de Rigniaco committit generale Capitulum, quatinus si repererit abbatem de Escalisarum abbati de Fontencto, s. th. pr., in certa pecuniae summa teneri, per censuram Ordinis ad satisfaciendum eumdem viriliter coerceat et compellat. 75.  De Bonavalle et de Silvanesio, Ruthenensis dioecesis, monasteriorum abbatibus committit generale Capitulum, quatinus si contractum habitum inter abbatem et conventum Bonaecumbae Ruthenensis ex una parte, et nobilem virum dominum *Guillelmum* de Solages militem, super celebratione unius missae quotidianae, repererint ipsi monasterio Bonaecumbae fore utilem et fructuosum, confirment, ratificent et approbent, auctoritate dicti Capituli generalis. 76.  Eisdem de Silvanesio et de Bonavalle et eorum cuilibet in solidum committit generale Capitulum, quatinus si repererint traditiones quarumdam terrarum sterilium per abbatem et conventum Bonaecumbae pluribus personis in perpetuam emphiteosim faciendas vel iam factas ipsi monasterio fore utiles, traditiones huiusmodi auctoritate dicti Capituli confirment, ratificent et approbent. 77.  Abbati Grandissilvae committitur per generale Capitulum, quatinus si repererit abbatem de Florano abbati Bonaecumbae in aliquo teneri, per censuram Ordinis ad satisfaciendum eidem abbati de Bonacumba compellat. 78.  Cum fratre Ioanne dicto Minor, sacerdote monacho monasterii in Scalis, per generale Capitulum misericorditer dispensatur ut non obstante quod per unum mensem apostataverit relinquens habitum regularem et dimittens, ad officia, dignitates et actus legitimos Ordinis valeat promoveri, dignitate abbatiali seclusa. 79.  Eodem modo conceditur fratri Ioanni dicto Rauft, monacho dicti monasterii et sacerdoti. 80.  Abbatem de Septem fontibus citatum ad praesens Capitulum per litteras domini Cistercii sigillo dicti de Septem fontibus in signum receptionis sigillatas, quia non comparuit nec alius pro eo, generale Capitulum reputat contumacem, et ex abundanti citat ad immediate sequens Capitulum generale. 81.  Domino Fonteneti patri abbati monasterii de Septem fontibus, committitur per generale Capitulum, quatinus ad ipsum monasterium personaliter accedat, visitet, reformat et corrigat quae visitanda, reformanda et corrigenda noverit, auctoritate dicti Capituli generalis. 82.  Sententiam depositionis domini Morimundi auctoritate reformationis sibi commissae per generale Capitulum, latam contra fratrem Henricum quondam abbatem Lucelensem, ac provisionem alterius de persona fratris Conradi nunc abbatis dicti monasterii factam, dictum Capitulum ratificat, approbat et confirmat, iniungens dictum Capitulum praedicto fratri Henrico sub poena fugitivis infligenda, ut infra tempus ab Ordine diffinitum in dicto monasterio Lucelensi aut alio dicti nostri Ordinis professionem faciat regularem. 83.  Ad requestam abbatis de Ebraco committit generale Capitulum abbati de Speciosa valle filiationem monasterii monialium in Bullehem, ac visitationem eiusdem pro temporibus futuris. 84.  Requestam abbatum de Anglia generale Capitulum gratiose admittit, quatinus per duos abbates Angliae, unum videlicet de provincia Cantuariensi et alterum de provincia Eboracensi, de consensu aliorum abbatum aliarum provinciarum assumendos, ceteri abbates successu temporis dumtaxat valeant excusari durantibus guerris, dum tamen duo dicti abbates annis singulis aliorum abbatum contributiones et excusationes apportaverint in Capitulo memorato. Et cum nullus propriis stipendiis militare teneatur, quatinus dictis duobus abbatibus ad dictum Capitulum venientibus satisfaciant de expensis integraliter et complete, et ad hoc compelli valeant per censuram Ordinis per abbatem de Boxellee in provincia Cantuariensi, et per abbatem de Fontanis in provincia Eboracensi, in plenaria dicti Capituli potestate. 85.  Abbati de Furnesio concedit generale Capitulum, quatinus in suo monasterio singulis diebus in quibus una missa tantum dici debet, missa Beatae Mariae in conventu alta voce et cum nota solemniter decantetur ; aliis vero diebus ad altare ad hoc deputatum missa eiusdem Virginis sine nota more solito celebretur. 86.  Ut cum 60 monachis quos abbas de Furnesio decreverit, idem abbas ab omnibus sententiis excommunicationis, suspensionis et interdicti, et ab omnibus casibus Capitulo reservatis ac super irregularitate quovis modo contracta dispensare valeat, ac ipsos ad actus legitimos etiam si abbatialem includant dignitatem ac rehabilitare possit, dictum Capitulum dicto abbati de Furnesio concedit usque ad quinquennium. 87.  Reformationem et gubernationem studii Ordinis in Tycon… (?) constituti, quod fere, ut ad Capituli auditum pervenit, *annihilatur,* abbati de Vuburnio dictum Capitulum committit, in plenaria ipsius Capituli potestate. 88.  De Fontanis et de Rievalle monasteriorum abbatibus committitur per generale Capitulum ut diligenter inquirant, si alienatio cuiusdam manerii de Boroborlet in Hybernia sito, ad monasterium de Furnesio pertinentis, esset ipsi monasterio de Furnesio fructuosa et utilis, et quod repererint, referant sequenti Capitulo generali. 89.  Dispensationes iam factas fratribus Ricardo Esle et Ricardo Thrayten, monachis de Furnesio, secundum dictarum dispensationum formam Capitulum generale approbat et confirmat. 90.  Electionem fratris Rogerii in abbatem monasterii de Fontibus in Anglia ac eiusdem confirmationem generale Capitulum confirmat, ratificat et approbat secundum litterarum super hoc confectarum quibus haec praesens diffinito annectitur seriem et tenorem. 91.  Ad idem fratri Ioanni de Aluynghem, abbati monasterii de Kyrlisted concedit Capitulum generale. 92.  Abbatibus de Varnevillerio, de Victoria et de Veteri valle, et eorum cuilibet praecipit et iniungit generale Capitulum in virtute sanctae obedientiae, quatinus abbati de Villerio eorum patri abbati obediant, suosque commissarios quoties ad eosdem per visitationem mittentur, recipiant, expensasque eisdem solvant secundum quod hactenus consueverunt, et prout est iuris et rationis, ac volunt Ordinis instituta. 93.  Dispensat generale Capitulum misericorditer cum fratre Laurentio Converso, monacho de Doubian, qui ob manuale homicidium incarceratus extitit, et de carceribus evadens a dicto homicidio absolutus per Summum Pontificem, ut gradum pristinum habeat in Ordine et dicto monasterio. 94.  Petitionem fratris Ricardi Eslet, monachi de Furnesio, qua supplicat idem Ricardus, ut abbas de Melsa solvat abbati de Furnesio expensas ad victum et vestitum eiusdem Ricardi pro uno anno et dimidio, ex certis causis et rationabilibus generali Capitulo expositis, committit idem Capitulum abbatibus de Rievalle et de Fontibus in plenaria Ordinis potestate, ut inde faciant quod iustitia suadebit. 